SL Uradni list Evropske unije C 139/8

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 139/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„MELÓN DE TORRE PACHECO-MURCIA“

Št. EU: ES-PGI-0005-01235-28.5.2014

ZOP ( ) ZGO ( X )

1. Ime

„Melón de Torre Pacheco-Murcia“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Melón de Torre Pacheco-Murcia“ je melona sorte Saccharinus Naud tipa „piel de sapo“. Je plod rastlin iz družine Cucurbitaceae z botaničnim imenom Cucumis melo L.

Lastnosti proizvoda

— Fizikalno-kemijske lastnosti: — NAJMANJŠA STOPNJA BRIX: 12; — NAJMANJŠA TRDOTA MESA: 2,5 kg/cm2.

— Organoleptične lastnosti: sladka, s čvrsto strukturo.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Kmetijska pridelava:

poteka v naslednjih fazah:

— gojenje rastlin v vzgajališču;

— presaditev;

— tehnike pridelave brez uporabe ogrevanja;

— opraševanje s čebeljimi panji;

— ročno pobiranje.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Centri za ravnanje s temi proizvodi in/ali njihovo trženje, ki se lahko nahajajo znotraj ali zunaj geografskega območja ZGP „Melón de Torre Pacheco-Murcia“, na sadeže namestijo oštevilčeno etiketo in/ali sekundarno etiketo, ki velja kot potrdilo in omogoča sledljivost proizvoda, ki se trži. Etiketi morata vključevati naslednje podatke: številko, obvezno navedbo zaščitene geografske označbe (ZGO) „Melón de Torre Pacheco-Murcia“, logotip EU in naslednji logotip zaščitene geografske označbe:

4. Jedrnata opredelitev geografskega območja

Območje proizvodnje melon z zaščiteno geografsko označbo „Melón de Torre Pacheco-Murcia“ zajema naslednje občine v provinci Murcia:

Cartagena, Fuente Álamo, La Unión, Los Alcázares, San Javier, San Pedro del Pinatar in Torre Pacheco ter naslednja okrožja občine Murcia:

Avileses, Baños y Mendigo, Corvera, Gea y Truyols, Lobosillo, Los Martínez del Puerto, Valladolises in Sucina.

5. Povezava z geografskim območjem

Razlog za sloves teh melon so njihove posebne lastnosti, kot je sladek okus, ki so predvsem posledica podnebnih značilnosti, značilnosti tal in človeških dejavnikov. To je razvidno iz zapisov v zgodovinskih besedilih od leta 1597 do danes.

Glede na te se je pridelovanje melon v Torre Pacheco v Murcii začelo na začetku dvajsetega stoletja (leta 1905), ko so se pojavili prvi nasadi, ki so bili majhni in so namenjeni predvsem za domačo porabo.

Posebne lastnosti proizvoda izhajajo iz naravnih značilnosti območja. Za območje proizvodnje je značilno sredozemsko polsušno podnebje z značilnostmi morskega podnebja (višja relativna vlažnost), s povprečno letno temperaturo 17–18 °C in vročimi poletji, vendar brez jasnih značilnosti celinskega podnebja, saj območje leži v bližini morja, poleg tega pa ob obali ni gorskih pregrad. Povprečna potencialna evapotranspiracija je visoka, saj se na tem območju julija in avgusta dvigne do 170 mm. Letna temperaturna nihanja so majhna – znašajo približno 15 °C. To so, skupaj z majhno povprečno količino padavin, ki znaša manj kot 350 mm, značilnosti ekologije območja, ki vplivajo na značilnosti tal.

Blago podnebje zaradi bližine morja, brez zmrzali v obdobju rasti, omogoča sajenje zgodnjih melon in dolgo rastno sezono. Tako se pridelajo melone, ki se razvijejo zelo počasi in imajo bolj čvrsto meso ter ki so primerne za uživanje dlje časa po spravilu. Melone dozorijo v obdobju, ko je največ svetlobe in ko je razlika med dnevno in nočno temperaturo majhna, kar spodbuja dozorevanje in boljši razvoj organoleptičnih lastnosti. Zorenje sovpada z obdobjem sončnih dni in majhne količine padavin, kar prispeva h kakovosti sadežev, ki postanejo bolj sladki. Poleg tega temperatura nikoli ne preseže 35 °C, kar bi lahko škodilo melonam, ker bi jim povzročilo opekline in bi se hitreje pokvarile.

Spodaj navedeni študiji potrjujeta posebne lastnosti melon s tega območja, kot sta večja sladkost zaradi večje vsebnosti saharoze in čvrstost mesa melone „Melón de Torre Pacheco-Murcia“:

— študija inštituta IMIDA „Caracterización de las cualidades del melón tipo piel de sapo cultivado en Murcia-Cartagena“ („Opredelitev lastnosti melon tipa ‚piel de sapo‘, ki se pridelujejo v Murcii – Cartageni“) iz leta 2011, opravljena na skupno 120 vzorcih z 18 lokacij. Povprečne lastnosti melon „Melón de Torre Pacheco-Murcia“ (2010–2011) na podlagi 119 vzorcev z 21 lokacij;

— Univerza v Cartageni: „Valoración en postcosecha de las características y constituyentes saludables del melón tipo piel de sapo cultivado en Murcia respecto al de otra zona de producción“ („Ocena lastnosti in zdravih sestavin melon tipa ‚piel de sapo‘, ki se pridelujejo v Murcii, po spravilu v primerjavi z melonami z drugih območij proizvodnje“) (2011).

Posledično se lokalni in regionalni vpliv proizvoda, ki izhaja iz kulturne ukoreninjenosti njegovega slovesa, kaže v praznovanju „Fiestas del Melón de Torre Pacheco“ (dnevi melon „Melón de Torre Pacheco“), ki potekajo že od leta 1969. Proizvod je omenjen tudi v različnih publikacijah o gastronomiji tega območja.

Njegov sloves se prav tako odraža na trgu, saj so njegove cene višje od cen drugih španskih proizvodov (leta 1984–1986).

Od leta 1974 se te melone prodajajo tako na nacionalnem trgu kot v tujini in o njihovi kakovosti pišejo tudi tuji mediji.

Tudi številna pisma kupcev kažejo na veliko povpraševanje po tem proizvodu, zlasti junija in julija.

Sklic na objavo specifikacije proizvoda

(drugi odstavek člena 6(1) te uredbe)

http://www.carm.es/web/pagina?IDCONTENIDO=96240&IDTIPO=60&RASTRO=c491$m1185,34702

(1) UL L 343, 14.12.2012, str. 1.